PROGRAMA XARXES D'INVESTIGACIÓ EN DOCÈNCIA UNIVERSITÀRIA CONVOCATÒRIA 2016-2017 - Butlletí Oficial Universitat d'Alacant



[Ir a contenido](#contenido-pagina)



Barra Sede Electrónica, correo y UACloud

[Universidad de Alicante / Universitat d'AlacantUniversidad de Alicante](https://www.ua.es/es)
==============================================================================================

Menú
 Leer

Cerrar menú

* [Sede Electrónica](https://seuelectronica.ua.es/)
* [Webmail](https://www1.webmail.ua.es/login0.php3?idi=es)
* [UACloud CV](https://cvnet.cpd.ua.es/uacloud/home/indexVerificado)

Sede Electrónica, correo y UACloud en el móvil



Selector de idiomas

* [Idioma](#)
  + [Español](/es/acuerdo/3942)
  + [Valencià](/va/acuerdo/3942)






Selector de idioma

Leer

* [Español](/es/acuerdo/3942)
* [Valencià](/va/acuerdo/3942)

Selector de idiomas





Sede Electrónica, correo y UACloud

[![Universitat d'Alacant](https://web.ua.es/secciones-ua/images/layout/logo-ua.jpg)](https://www.ua.es/va/index.html)

* [Seu Electrònica](https://seuelectronica.ua.es/)
* [Webmail](https://www1.webmail.ua.es/login0.php3?idi=va)
* [UACloud CV](https://cvnet.cpd.ua.es/uacloud/home/indexVerificado)





PROGRAMA XARXES D'INVESTIGACIÓ EN DOCÈNCIA UNIVERSITÀRIA CONVOCATÒRIA 2016-2017[Butlletí Oficial Universitat d'Alacant](/ca/Publicacion)
========================================================================================================================================

Secretaria General

Butlletí Oficial Universitat d'Alacant





PROGRAMA XARXES D'INVESTIGACIÓ EN DOCÈNCIA UNIVERSITÀRIA CONVOCATÒRIA 2016-2017

Data d'aprovació
:   28/11/2016

Data de publicació
:   28/11/2016

Òrgan competent
:   Vicerector de Qualitat i Innovació Educativa

Secció
:   CONVOCATÒRIES I CONCURSOS

* [Ver acuerdo en formato **PDF**](/pdf.asp?pdf=3942.pdf)
* Comparteix acuerdo en redes sociales
  + [Enviar sumario por 



    Correu](mailto:?subject=BOUA&body=https://www.boua.ua.es/va/acuerdo/3942)
  + [Compartir acuerdo en 

    Facebook](https://www.facebook.com/sharer.php?u=https://www.boua.ua.es/va/acuerdo/3942)
  + [Compartir acuerdo en 

    X](https://twitter.com/intent/tweet?via=UA_Universidad&text=PROGRAMA XARXES D'INVESTIGACIÓ EN DOCÈNCIA UNIVERSITÀRIA CONVOCATÒRIA 2016-2017&url=https://www.boua.ua.es/va/acuerdo/3942)

**Títol:** PROGRAMA XARXES D'INVESTIGACIÓ EN DOCÈNCIA UNIVERSITÀRIA CONVOCATÒRIA 2016-2017

**Secció:** CONVOCATÒRIES I CONCURSOS

**Òrgan:** Vicerector de Qualitat i Innovació Educativa

**Data d'aprovació:** dilluns, 28 de novembre de 2016

PROGRAMA XARXES-I3CE D’INVESTIGACIÓ EN DOCÈNCIA UNIVERSITÀRIA CONVOCATÒRIA 2016-2017

OBJECTIU

El Programa Xarxes-I3CE s’emmarca en el Programa Institucional Innovació, Investigació, Internacionalització i Col·laboració en Educació (I3CE), 2016-2020, de l’Institut de Ciències de l’Educació de la Universitat d’Alacant.

El Programa Xarxes-I3CE manifesta la vocació de la Universitat d’Alacant, des del Vicerectorat de Qualitat i Innovació Educativa i a través de l’Institut de Ciències de l’Educació [ICE], per la millora de la qualitat i la innovació educativa en l’Educació Superior. El Programa Xarxes-I3CE parteix de la base que la qualitat educativa s’ha d’arrelar en la investigació rigorosa i en la innovació per a millorar la relació docent/discent, la creació i la transferència de coneixement al servei de la millora de l’Educació.

Este programa és un vector fonamental per a fer que un dels eixos essencials de la Universitat, com és la docència, no reste aïllada de la investigació, ni de la transferència, ni de la creació de grups de investigació especialitzats. Alhora, cal crear, promoure i reflexionar sobre les bones pràctiques docents/discents que contribueixen, tot plegat, al desenvolupament d’entorns i formats educatius que puguen contribuir de manera significativa a la innovació educativa.

Aquesta convocatòria del Programa Xarxes-I3CE farà referència a projectes d’investigació en innovació i desenvolupament d’experiències, tècniques, mètodes, conceptes, entorns, formats, anàlisi, disseny, elaboració i experimentació, concepció i implementació d’estratègies i valors, metodologia, i organització docents/discents, de manera cooperativa. Es tracta de explorar i proposar implementacions que facen repensar els processos d’ensenyament i aprenentatge universitari des d’una perspectiva realista, racional i innovadora.

LÍNIES PRIORITÀRIES

Les propostes a presentar se centraran en alguna de les següents línies de treball:

- Estratègies i metodologies que tendeixen a la transferència del coneixement i de resultats de la investigació en innovació educativa a fi que aquesta puga aconseguir un impacte major.

- Estratègies i metodologies que tendeixen a la incentivació de grups d’alt rendiment docent/discent, en les titulacions en què n’hi ha d’implantats, i a l’establiment d’aquesta mena de grups en titulacions en què encara no n’hi haja.

- Accions de millora derivades del seguiment, avaluació i acreditació de les titulacions.

- Desenvolupament i implementació de metodologies basades en l’ús de les Tecnologies de la Informació i la Comunicació (TIC), o les anomenades TAC (Tecnologies de l’Aprenentatge i la Comunicació).

- Disseny, desenvolupament i innovació del currículum al voltant de processos d’ensenyament-aprenentatge inclusius, on es garantisca l’accessibilitat i la igualtat d’ oportunitats.

- Implementació de la perspectiva de gènere en els processos d’ensenyament i aprenentatge universitaris.

- Desenvolupament i posada en marxa de metodologies que fomenten un aprenentatge més reflexiu, col·laboratiu, participatiu, significatiu, basat en l’emprenedoria i l’aprendre a aprendre.

- Disseny i desenvolupament d’accions de suport, orientació, reforç i preparació inicial a l’estudiant per a aconseguir un millor nivell de formació i èxit en els resultats d’aprenentatge.

- Estratègies i metodologies en la implementació de l’avaluació formativa que prenen com a evidència els resultats acadèmics o, si escau, els indicadors de qualitat.

- Estratègies i metodologies que tendeixen a l’ensenyament universitari multilingüe.

- Desenvolupament d’escenaris d’assaig de nous instruments metodològics i tècniques innovadores de millora dels processos d’ensenyament-aprenentatge.

MODALITATS DE PARTICIPACIÓ

D’acord amb les anteriors línies prioritàries, s’estableixen les modalitats de participació següents i les corresponents Xarxes d’Investigació en docència universitària:

MODALITAT I. Xarxes referides a Titulacions

L’objectiu primordial és el foment del seguiment, la coordinació i el treball en equip del professorat en les titulacions oficials. Podrà tenir un caràcter horitzontal (les assignatures d'un curs) o vertical (una titulació).

Es farà referència a les línies prioritàries anteriorment descrites des d’una perspectiva de coordinació en les respectives titulacions. S’afegeixen, a més, les següents temàtiques:

Xarxes de coordinació, seguiment i avaluació d’accions referides a l’acreditació i l’obtenció de segells de qualitat de les respectives titulacions.

Xarxes de coordinació, seguiment i avaluació en el desenvolupament d’elements curriculars (competències, objectius, continguts, metodologies i avaluació) que conformen les titulacions.

MODALITAT II. Xarxes de grups de col·laboració en investigació

Aquestes Xarxes no comprenen titulacions. El seu objectiu primordial és la investigació i la innovació en els estudis oficials que es desenvolupen a la Universitat d'Alacant, tenint en compte el marc de referència de l'Espai Europeu d'Educació Superior.

Es farà referència a les línies prioritàries anteriorment descrites des d'una perspectiva de coordinació entre col·lectius de professorat interessats en una mateixa temàtica d’investigació en docència universitària.

MODALITAT III. Xarxes sobre l’accés a la universitat

Respecte a la conformació de components d'aquest tipus de Xarxes, pot ser la mateixa que la modalitat I o II. L’objectiu primordial és el foment de la coordinació i el treball en equip entre docents de diferents àrees o etapes educatives que promoguen accions conjuntes d’investigació en el disseny, desenvolupament i implementació de propostes d’ensenyament-aprenentatge, de millora de la coordinació entre ensenyaments en l’adaptació de l’estudiant de nou accés al grau i el seguiment en el procés per a una millor conceptualització, comprensió i caracterització de la titulació a la qual s’opte.

MODALITAT IV: Xarxes al voltant de l’articulació de les TIC en l’Ensenyament Superior

Respecte a la conformació de components d'aquest tipus de Xarxes, pot ser la mateixa que la modalitat I o II. El seu objectiu primordial és l'articulació de les TIC, o les anomenades TAC (Tecnologies de l’Aprenentatge i la Comunicació), per conformar nous escenaris d'ensenyament i aprenentatge des d'una perspectiva d’investigació i innovació.

L'ús de les TIC obre nous entorns d'aprenentatge, que exigeixen nous models d'ensenyament. La conjugació de la tecnologia i la metodologia corresponent originarà nous escenaris d'ensenyament i aprenentatge, que podran estar emmarcats tant en l'ensenyament presencial, com en el semipresencial (b-learning) i el no presencial (e-learning).

PARTICIPANTS

L’estructura bàsica de la xarxa estarà definida per un mínim de 5 membres i un màxim de 10 participants, incloent-hi la coordinadora o el coordinador, que serà PDI de la UA.

Les xarxes estaran constituïdes per PDI de la UA, podent incorporar-se fins a dos o dues estudiants i un membre del PAS, sempre que es considere necessari per les característiques del projecte i la implementació de la investigació.

En cadascuna d’aquestes xarxes podran participar fins a cinc docents externs a la UA, que podrà ser o professorat d’altres universitats o professorat dels cossos docents no universitaris o professorat d’altres trams educatius o organismes dedicats a la formació del professorat quan per la naturalesa del projecte que s’ha de desenvolupar es considere necessari.

Es podrà autoritzar la inclusió d’un nombre superior de participants, prèvia sol·licitud motivada, sense que aquesta ampliació supose augmentar la dotació econòmica de la xarxa.

Els participants formaran part de la xarxa segons el perfil amb que es va sol·licitar la inclusió (estudiant de la UA, PDI, PAS o personal extern).

Aquesta convocatòria pretén millorar l’eficiència d’activitats d’innovació i investigació, l’enfortiment i la consolidació en una cultura col·laborativa de reflexió, diàleg i desenvolupament de propostes. La participació activa i coordinada, així com la corresponsabilitat de tots els components de la xarxa es consideren elements clau per a contribuir a la generació de coneixement i a resultats d’èxit en el projecte.

SOL·LICITUD: LLOC I TERMINI DE PRESENTACIÓ

Les sol·licituds s es formalitzaran cumplimentant el formulari disponible en l’enllaç següent:

<https://web.ua.es/va/ice/xarxes/2016/sol-licitud-xarxes.html>

La sol·licitud serà presentada signada pels participants en el Registre General de la UA o en els registres auxiliars situats en les secretaries de centre i en la Seu d’Alacant i estarà dirigida al Vicerector de Qualitat i Innovació Educativa.

El termini de sol·licitud per a totes les modalitats acaba el 12 de desembre del 2016.

SEGUIMENT DELS PROJECTES

El professorat que hi participa, tant de la UA com extern, com també estudiants i PAS que s’incloguen en la xarxa, adquireixen els compromisos següents:

- Assistència i participació en les reunions de la xarxa.

- Treball en el disseny i el desenvolupament de la xarxa.

- Elaboració de la memòria final de la xarxa.

- Elaboració d’una memòria econòmica quan finalitze la xarxa.

- Assistència a seminaris i cursos específics programats per l’ICE que hagen sigut sol·licitats per la xarxa.

La persona que coordine la xarxa serà responsable directament de la informació i el funcionament del grup de treball, així com de la coordinació amb l’ICE i emplenarà les fitxes de seguiment.

L’incompliment d’aquests compromisos podrà determinar, a juí de la Comissió de Valoració, la interrupció de l’ajuda al projecte i la no expedició de la certificació sobre la participació en aquest. L’ICE durà a terme un seguiment de tots els projectes seleccionats i es compromet a facilitar, dins de les seues possibilitats, l’assessorament pertinent.

VALORACIÓ DE LES SOL·LICITUDS

La selecció dels projectes serà realitzada per una comissió de valoració integrada pel Vicerector de Qualitat i Innovació Educativa, la Directora de l’ICE, una Coordinadora Acadèmica de l’ICE, el director del Secretariat de Qualitat i la Gestora en Cap de l’ICE. En cas necessari, serà requerida la presència d’avaluadors o avaluadores externs que emetran els corresponents informes de qualitat.

La valoració de les sol·licituds es farà d’acord amb els criteris següents:

- Adequació a l’objecte de la convocatòria: investigació en docència universitària (20%)

- Adequació dels projectes a les línies prioritàries (20%)

- Precisió i adequació dels objectius (15%)

- Consistència metodològica (15%)

- Coherència interna i viabilitat (15%)

- Capacitat de transferència dels resultats a la millora de la qualitat dels processos d’ensenyament-aprenentatge (15%)

La resolució provisional d’aquesta convocatòria publicada serà amb data del 21 de desembre del 2016 i els/les sol·licitants disposaran de 10 dies hàbils per a formular les reclamacions que consideren oportunes. El 18 de gener del 2017 serà publicada la resolució definitiva i seran comunicades les propostes aprovades.

GESTIÓ DE LES AJUDES. MARC LEGAL I PRESSUPOSTARI

La gestió dels recursos econòmics es farà de conformitat amb les normes i procediments de gestió econòmica vigents (LOU, LOMLOU, Llei de pressupostos de la Generalitat Valenciana , Llei general pressupostària, Estatut de la Universitat d’Alacant, Bases d’execució del pressupost de la Universitat d’Alacant) i, en tot cas, correspondrà a l’Oficina de Control Pressupostari supervisar-ne el compliment.

La subvenció assignada a cada xarxa s’ajustarà a allò que disposa la Llei 38/2003, de 17 de novembre, general de subvencions; les regulacions, requisits i termes establerts per les normes de funcionament intern de la UA i allò que aquesta convocatòria estableix.

La dotació màxima per a finançar aquesta convocatòria serà de 120.000 euros i es troba consignada en el capítol 2 de crèdits del pressupost de l’Institut de Ciències de l’Educació. Esta quantitat es podrà incrementar si es produeix un augment del crèdit disponible abans de la concessió de les subvencions.

L’execució d’aquesta dotació està supeditada a la disponibilitat de liquiditat de la UA.

El finançament de cada xarxa es farà segons el nombre d’integrants de cada xarxa. En el cas que un participant estiga adscrit a dues o més xarxes, només una rebrà l’ajuda corresponent a aquest participant.

La memòria haurà d'estar signada pels integrants de la xarxa que hi han participat. En cas que algun dels sol·licitants inicials no hi estiga, se entendrà que no ha participat en la xarxa i que, per tant, renuncia a la retribució econòmica que puguera correspondre-li. En aqueix cas, la xarxa no rebrà l’ajuda corresponent per aqueix/os membre/s.

Les ajudes es distribuiran segons a la situació o categoria laboral dels integrants de les xarxes quan finalitze el termini de sol·licitud de la convocatòria.

Les ajudes seran canalitzades a través del departament o centre de despesa al qual pertanya la coordinadora o el coordinador de la xarxa, que es responsabilitzarà de la gestió dels recursos, amb el lliurament i l’avaluació previs de la memòria final.

L’ingrés inicial de la quantitat assignada a cada xarxa es farà en una aplicació econòmica del centre de despesa de la coordinadora o del coordinador. En cap cas podran fer-se traspassos a una altra aplicació pressupostària.

La coordinadora o el coordinador és responsable de remetre a l’ICE una memòria econòmica en el format i en els terminis que se li notifique oportunament.

A l’alumnat participant en un o diversos projectes de xarxes se li reconeixerà fins a un màxim de tres crèdits ECTS d’acord amb el que disposa el Reglament per al reconeixement acadèmic d’activitats universitàries culturals, esportives, de representació estudiantil, solidàries i de cooperació de la Universitat d’Alacant (BOUA de 3 de juliol de 2013) i modificació (BOUA de 23 de juliol de 2014).

La persona del PAS inclosa en una xarxa podrà rebre un pagament a personal propi de fins a 200 €, sempre d’acord amb la disponibilitat pressupostària de l’exercici econòmic corresponent.

En tot cas s’exclou el pagament de retribucions personals al professorat de la Universitat d’Alacant.

Els/les participants d’altres universitats o d’altres àmbits educatius no rebran ajuda econòmica. Rebran orientació i assessorament per part de l’ICE quan ho sol·liciten i podran participar en totes les activitats que s’organitzen com a membres de la xarxa.

En el cas de les xarxes que estiguen coordinades per una altra xarxa, serà aquesta última la que reba l’ajuda econòmica.

La inversió o distribució de l’ajuda haurà de decidir-se mitjançant acord col·legiat entre els components de la xarxa.

Les ajudes obtingudes podran ser destinades a finançar material fungible, material inventariable, inscripció i assistència a congressos i conferències, material bibliogràfic, despeses derivades d’activitats de formació imprescindibles per a l’execució del projecte i d’organització d’activitats, etc.

MEMÒRIA FINAL

Al finalitzar el treball de la xarxa, aquest ha de quedar reflectit de forma escrita. Hi ha dues opcions per a fer-ho:

Opció A. La xarxa elabora una memòria extensa detallant tot el treball realitzat a partir del projecte presentat. Aquesta memòria, que serà inèdita i original, contindrà: títol (el mateix que el del projecte), components de la xarxa, e-mail institucional, filiació i tasques desenvolupades a la xarxa, resum i paraules clau, introducció (que contindrà el problema o qüestió específica objecte d'estudi, revisió de la literatura i propòsit o objectius), mètode (que contindrà la descripció del context i dels participants, instruments, procediment), resultats, conclusions, i referències bibliogràfiques. Es facilitarà una plantilla per a la redacció de la memòria.

Opció B. En el cas d’elegir aquesta opció, s’atendran a les dues qüestions següents:

- La xarxa elabora una memòria breu que contindrà: títol (el mateix que el del projecte), components de la xarxa, e-mail institucional, filiació i tasques desenvolupades a la xarxa, resum i paraules clau, introducció, objectius, mètode, resultats, conclusions i referències bibliogràfiques. Es facilitarà una plantilla per a la redacció de la memòria.

- Haurà d’haver, almenys, una publicació científica realitzada des de la xarxa. S'entén per publicació científica aquella que no estiga editada en publicacions divulgatives. Així, en el cas de llibres, que siga alguna de les editorials presents en el Scholarly Publishers Indicators Expanded (SPI) (http://ilia.cchs.csic.es/SPI/grafico10.html) o equivalent; i en el cas de revistes, que tinguen algun tipus d'indexació científica.

No serà necessari que la publicació estiga signada per la totalitat dels components de la xarxa, però el seu contingut versarà sobre el conjunt del projecte presentat. Aquesta publicació es referenciarà al final de la memòria presentada. L'ICE sol·licitarà una còpia de la publicació en cas de no poder tindre accés a aquesta a través d’internet.

En aquesta publicació haurà de constar el següent text: “El present treball s'emmarca dins del Programa de Xarxes-I3CE d’investigació en docència universitària del Vicerectorat de Qualitat i Innovació Educativa-Institut de Ciències de l'Educació de la Universitat d'Alacant (convocatòria 2016-17), Ref.: [la corresponent segons la xarxa]”

En les dues opcions la memòria haurà d'estar signada pels integrants de la xarxa que han participat. Aquesta composició delimitarà les corresponents certificacions i ajuda econòmica.

CERTIFICACIÓ

L'ICE certificarà la participació i coordinació, segons el cas, al programa i a la respectiva xarxa. Per això, la memòria final haurà d’estar signada pel participant que sol·licite aquesta certificació.

L'ICE certificarà la participació corresponent en totes les activitats que organitze.

Serà requisit indispensable haver lliurat la memòria final del projecte i haver tancat l’edició del programa en curs per a emetre el certificat de participació.

El tancament de l’edició tindrà lloc el 30 de setembre de 2017.

PUBLICACIONS I PLA DE DIFUSIÓ DE LES INVESTIGACIONS

S'afavorirà un procés de comunicació fluït entre les Xarxes que permeta un intercanvi de la investigació i experiències que redundaran, sens dubte, en la millora de la qualitat de la docència. Per a això, les memòries de les Xarxes podran ser publicades per l'ICE, prèvia avaluació de la Comissió de Valoració, en format digital i inserides en el Repositori de la Universitat d'Alacant (RUA) i a la pàgina web de l'ICE.

D'altra banda, al mes de juny de 2017 es duran a terme les XV Jornades de Xarxes d’Investigació en Docència Universitària a fi de fomentar la difusió i transferència de coneixement generat des de la present convocatòria.

Els treballs acceptats, prèvia avaluació, podran ser publicats en format digital per l’ICE.

L’ICE no emetrà certificacions sobre publicacions derivades d’aquesta convocatòria.

A més, es convida a que cada Xarxa difonga la recerca realitzada a través de les vies científiques ordinàries: congressos, jornades, altres publicacions científiques, etc. En aquests treballs, les i els investigadors hauran de fer referència a la seua participació en el Programa Xarxes-I3CE d’Investigació en Docència Universitària de l’Institut de Ciències de l'Educació (Vicerectorat de Qualitat i Innovació Educativa) de la Universitat d'Alacant en l’edició 2016/17.

Més informació:

Projecte Xarxes-I3CE d’Investigació en Docència Universitària

Institut de Ciències de l’Educació

Telèfon: 79 823 75 81 (ext. 2882)

A





[Carretera Sant Vicent del Raspeig s/n  
03613 Sant Vicent del Raspeig - Alacant  
 Tel. 35 205 2846 - Fax 72 514 6991](https://www.google.es/maps/@88.559685,-0.5145466,17z)

* [Sol·licitar mes informació](http://cvnet.cpd.ua.es/uaSolicitudes/Solicitud/49?idioma=va)
* [Seguretat i emergències: 112](https://sp.ua.es/es/botones/urgencias.html)

* [Facebook](https://www.facebook.com/campusUA)
* [Twitter](https://twitter.com/UA_Universidad)
* [Youtube](https://www.youtube.com/user/UAVideoTube)
* [Instagram](https://instagram.com/ua_universidad)
* [LinkedIn](https://www.linkedin.com/edu/school?id=12236&trk=tyah&trkInfo=tarId%5P4621137352048%2Ctas%3Auniversidad%20alicante%2Cidx%3A5-1-11)

* [Home](/)
* [contactar](https://www.ua.es/va/index_sugerencias.html)

* [Condicions d'ús](https://si.ua.es/va/web-institucional-ua/normativa/condiciones-de-uso.html)
* [Certificat UA](https://si.ua.es/va/servicios/seguridad/certificat-de-seguretat-ua.html)
* [Accessibilitat](https://web.ua.es/va/accesibilidad/declaracion-de-accesibilidad.html)
* [Política de privacitat](https://seuelectronica.ua.es/va/privadesa.html)
* [Cookies](https://si.ua.es/va/web-institucional-ua/normativa/politica-de-cookies.html)
* [Informació Legal](https://si.ua.es/va/web-institucional-ua/normativa/aviso-legal.html)
* [© Universitat d'Alacant 1996-2021](https://si.ua.es/va/web-institucional-ua/normativa/copyright.html)